Hei, denne artikkelen er over ett år gammel og kan inneholde utdatert informasjon

Det var kun 5172 tilskuere på Ullevaal stadion da kypriotene ble slått 2-0 tidligere i måneden. Publikumstallet var landslagets laveste i en turneringskamp på over 30 år.

Mange mente prisnivået var med på å forklare det labre oppmøtet. NFF tok til seg kritikken og senket billettprisene til nasjonsligakampene mot Slovenia 13. oktober og Bulgaria tre dager senere.

Fotballforbundets billettansvarlig Merete Prestkvern opplyser til Nettavisen at det allerede er solgt flere billetter til Slovenia-kampen enn antallet publikummere som fikk med seg møtet med Kypros.

- Salget har økt betydelig etter at prisene ble justert ned, sier Prestkvern.

Så langt er det solgt 6000 billetter til kampen mot Slovenia, mens det er solgt 4500 til oppgjøret mot Bulgaria.

- Vi håper å passere 10.000 på begge kampene, kanskje nærmer vi oss 15.000 på Slovenia-kampen, forteller Prestkvern.

Norge står med tre poeng etter to kamper i UEFAs nasjonsliga. Etter åpningsseieren mot Kypros ble det et surt 0-1-tap borte mot Bulgaria noen dager senere.

